יגאל עמדי

ביוגרפיה

נולד בשכונת זיכרון יוסף אשר בנחלאות בירושלים, בנם של שושנה והרב יצחק עמדי. אביו יקיר ירושלים ויקיר מבשרת ציון הוא איש חינוך וממטמיעי מורשת העדה הכורדית בישראל. עמדי למד בתיכון הימלפרב ובישיבה התיכונית תפארת ירושלים. עוד בהיותו תלמיד החל את פעילותו בתנועת הנוער בית"ר בה מילא שורה של תפקידים, החל ממדריך, מפקד מעו"ז, מפקד מחוז ומזכיר גרעין. בשנת 1973 התגייס לצה"ל, ושירת כלוחם בנח"ל המוצנח. בשנת 1976, לאחר שחרורו, החל את לימודיו במכון להכשרת מורים ועובדים סוציאליים חינוכיים, ובמקביל למד בחוג פיסול בבצלאל ועסק בהדרכת נוער במצוקה. 
את דרכו הפוליטית החל בשנת 1981 כאשר מונה למזכיר סניף הליכוד בירושלים. אחרי החלטת הממשלה ב-1988 להפוך את השירות לאיכות הסביבה מיחידה במשרד הפנים למשרד ממשלתי, המשרד לאיכות הסביבה, שימש עמדי כיועץ בכיר לשר לאיכות הסביבה רוני מילוא. בשנת 1989 שימש כיועצו של רוני מילוא כשר המשטרה. בשנת 1991 מונה למזכ"ל מועצת הרשות השנייה, בכפיפות למנכ"ל נחמן שי. היה ממקימי מנהלת ההקמה של הרשות השנייה לטלוויזיה ולרדיו. 
לעמדי זיקה מובהקת לקבוצת הכדורגל הירושלמית בית"ר ירושלים, המשחקת בליגת העל. הוא שימש כחבר הנהלה וסייע לתפקודה התקין של אגודת בית"ר ירושלים, הן בגיוס משאבים ובעיקר בטיפול בשחקני הרכש ושחקניה הצעירים של הקבוצה. כיום הוא מסייע לקבוצת הכדורסל בית"ר ירושלים מהליגה הרביעית (ב-2015).

סגן ומ"מ ראש עיריית ירושלים

בין השנים 1993–2008 כיהן עמדי כסגן ומ"מ ראש עיריית ירושלים, החזיק בתיקים רבים ביניהם התרבות והאומנות, התברואה, השכונות והמנהלים הקהילתיים, חברה, קידום נוער וספורט. כמו כן, היה חבר בוועדות שונות בעיר ובהנהלות ציבוריות של גופי החברה, קהילה ותרבות. בשנת 2003 התמודד על תפקיד ראש עיריית ירושלים מטעם רשימת הליכוד, אך זכה ב-3.25% מהקולות בלבד, הרחק אחרי אורי לופוליאנסקי (51.4%) וניר ברקת (42.5%), ומונה לסגנו של לופוליאנסקי על פי הסכם מוקדם ביניהם. בשנת 2008 חבר לארקדי גיידמק במערכת הבחירות לראשות עיריית ירושלים ולמועצתה, אך גיידמק ורשימתו הובסו בבחירות ועמדי אף לא נכלל במועצת עיריית ירושלים.
בשנת 2010 סיים את לימודי המשפטים, מונה לראש המרכז להכשרה בשלטון מקומי ומדיניות ציבורית במכללת בית ברל, במכללת רמת גן, מכללת עתיד ובהמשך באוניברסיטה העברית במכון מגיד. עמדי לקח חלק ביוזמות החקיקה בכנסת ישראל, ייזום והובלה של חקיקת חוק סיוע לנפגעי אסון אולמי ורסאי. הובלה של חקיקת חוק הקמת רשות לקידום התרבות, התיירות וקשרי חוץ של ירושלים. בין השנים 1999–2008 היה חבר בדירקטוריון מפעל הפיס ישראל ומונה ליו"ר ועדת הביקורת של מפעל הפיס. משנת 2008 - 2015 חבר המועצה לתרבות ואומנות של מפעל הפיס ושותף להקמתה. במועצה לתרבות כיהן לסירוגין כיו"ר ועדת קולנוע וטלוויזיה, יו"ר ועדת אומנויות הבמה ויו"ר הוועדה הבינתחומית. מבקר המדינה, שערך ביקורת במפעל הפיס, חשף כי עמדי היה מעורב ב-2006 במתן 4 תרומות בסך כולל של 74,000 ₪ לעמותות שאביו עמד בראשן או מילא תפקיד מרכזי. המבקר "ראה בחומרה את מעורבותו של מר יגאל עמדי במתן התרומות" האלה ודרש שמפעל הפיס יבדוק את הנושא. כמו כן מצא המבקר פגמים בהתנהלות עמדי בקשר להעברות כספים של יותר ממיליון ₪ לגופים שונים בירושלים.
כיום מכהן עמדי כיו"ר עמותת התרבות "המרכז הישראלי לקידום תרבות וידע בישראל" המפעילה בין היתר את המרכז ליצירה רב תרבותית ע"ש דניאלה פסל בשכונת עין כרם בירושלים. בתחום העסקי יו"ר חברת "נור מגן", שותף ויועץ עסקי לחברות עסקיות בתחום מחזור וחשמל סולרי, ומשמש כיועץ לארגון יפני גדול. נוסף לכך, הוא משמש כקונסול כבוד של גאורגיה בישראל. 
בדצמבר 2015 אישרה הממשלה את מינויו של עמדי ליו"ר המועצה הישראלית לתרבות ואמנות.
עמדי נשוי ואב לארבעה. אחיו אורי עמדי הוא פעיל חברתי בירושלים.